b'\n_START_ARTICLE_\nChr\xc3\xa9tien de Troyes\n_START_SECTION_\n\xc5\xbdivljenjepis\n_START_PARAGRAPH_\nChr\xc3\xa9tien de Troyes je bil najpomembnej\xc5\xa1i francoski epik in trubadur, ki je deloval v poznem 12. stoletju. O njegovem \xc5\xbeivljenju je malo znanega, najverjetneje je bil rojen v Troyesu. Kasneje je \xc5\xbeivel na severnofrancoskih dvorih, med drugim med letoma 1160 in 1172 na dvoru grofice Marie de France, h\xc4\x8dere Eleanore Akvitanjske, verjetno kot vitez.\n_START_SECTION_\nDela\n_START_PARAGRAPH_\nDe Troyes je na za\xc4\x8detku predelaval dela Ovida, napisal izgubljeni roman v verzih Tristan in se nato lotil obdelave osrednjih motivov keltskega cikla. (Njegova dela zajemajo arturijansko tematiko in sodijo v vrh srednjeve\xc5\xa1ke knji\xc5\xbeevnosti). Iz tega cikla so ohranjeni romani Erec in Enide, Yvain, Lancelot, Clig\xc3\xa9s, in predvsem Perceval ali Zgodba o Gralu. Zna\xc4\x8dilen je zlasti Yvain ali vitez z levom (Yvain ou le chevalier au lion), ki pripoveduje o dogodiv\xc5\xa1\xc4\x8dinah Arturjevega viteza Yvaina pri \xc4\x8dude\xc5\xbenem studencu, o njegovi poroki z damo viteza, ki ga je moral ubiti, nato o njem, kako je prekr\xc5\xa1il dami dano obljubo in se za kazen moral klatiti po svetu dokler ni z juna\xc5\xa1kimi prigodami dosegel njene milosti. Verz vseh teh romanov je osmerec, slog lahkoten in v\xc4\x8dasih ironi\xc4\x8den, na\xc4\x8din podajanja pa \xc2\xbbpsiholo\xc5\xa1ki\xc2\xab, \xc4\x8deprav \xc5\xa1e ne v dana\xc5\xa1njem pomenu.\n_START_SECTION_\nVpliv na druge avtorje\n_START_PARAGRAPH_\nChr\xc3\xa9tienovi romani so do\xc5\xbeiveli velik odmev zlasti v nem\xc5\xa1ki knji\xc5\xbeevnosti, kjer so jih svobodno prepesnjevali Hartman von Aue, Wolfram von Eschenbach in Gottfrid von Strassburg. Hartman von Aue je ob drugih delih po Chr\xc3\xa9tienu de Troyes sestavil verzna romana Erec in Iwein. Wolfram von Eschenbach, ki velja za najve\xc4\x8djega nem\xc5\xa1kega srednjeve\xc5\xa1kega epika in je najbolj znan po  delu Parzival. V Parzivalu je po Chr\xc3\xa9tienovem romanu Contes del Graal in \xc5\xa1e po nekaterih drugih virih zdru\xc5\xbeil zgodbi o \xc4\x8distem vitezu Parzivalu in o skrivnostnem \xc2\xbbgraalu\xc2\xab, kelihu s Kristusovo krvjo, ki ima magi\xc4\x8dno mo\xc4\x8d.'